《与独孤穆冥会诗》
唐代·临淄县主

江都昔丧乱，阙下多构兵。豺虎恣吞噬，干戈日纵横。

逆徒自外至，半夜开重城。膏血浸宫殿，刀枪倚檐楹。

今知从逆者，乃是公与卿。白刃污黄屋，邦家遂因倾。

疾风知劲草，世乱识忠臣。哀哀独孤公，临死乃结缨。

天地既板荡，云雷时未亨。今者二百载，幽怀犹未平。

山河风月古，陵寝露烟青。君子秉祖德，方垂忠烈名。

华轩一惠顾，土室以为荣。丈夫立志操，存没感其情。

求义若可托，谁能抱幽贞。（县主赠穆）

皇天昔降祸，隋室若缀旒。患难在双阙，干戈连九州。

出门皆凶竖，所向多逆谋。白日忽然暮，颓波不可收。

望夷既结衅，宗社亦贻羞。温室兵始合，宫闱血已流。

悯哉吹箫子，悲啼下凤楼。霜刃徒见逼，玉笄不可求。

罗襦遗侍者，粉黛成仇雠。邦国已沦覆，馀生誓不留。

英英将军祖，独以社稷忧。丹血溅黼扆，丰肌染戈矛。

今来见禾黍，尽日悲宗周。玉树已寂寞，泉台千万秋。

感兹一顾重，愿以死节酬。幽显傥不昧，终焉契绸缪。

（穆答县主）

平阳县中树，久作广陵尘。不意何郎至，黄泉重见春。

（来家歌人诗）

金闺久无主，罗袂坐生尘。愿作吹箫伴，同为骑凤人。

（穆讽县主就礼）

朱轩下长路，青草启孤坟。犹胜阳台上，空看朝暮云。

（县主许穆诗）

露草芊芊，颓茔未迁。自我居此，于今几年。与君先祖，

畴昔恩波。死生契阔，忽此相过。谁谓佳期，寻当别离。

俟君之北，携手同归。（县主请迁葬诗）

伊彼维扬，在天一方。驱马悠悠，忽来异乡。情通幽显，

获此相见。义感畴昔，言存缱绻。清江桂洲，可以遨游。

惟子之故，不遑淹留。（穆答县主）